82.		Zmluva o vytvorení ochrannej známky
			(§ 3 a 12 AZ a § 2 ZOZ s odvolaním sa na § 631 a nasl. ObZ)
Zmluvné strany
ALEX, s.r.o.	Popradská ul. č. 4, 841 01 Bratislava,
	IČO, DIČ, IČ DPH
	zastúpená konateľom Ing. Branislavom Pokojným,
	zapísaná v obchodnom registri Okresného súdu Bratislava I, odd., vl. č. ..........................
	(ďalej len „objednávateľ“)
a
Ing. Peter Mikolenka	Mostná ul. č. 56, 841 04 Bratislava, nar. ........................, r. č. ...........................................
	(ďalej len „autor“)
uzavierajú túto 
zmluvu o vytvorení ochrannej známky.
Čl. I
Predmet a účel zmluvy
Touto zmluvou sa autor zaväzuje vytvoriť pre objednávateľa grafické autorské dielo v dohodnutej veľkosti a s prvkami, ktoré sa nachádzajú v prílohe tejto zmluvy s cieľom zriadenia ochrannej známky podľa zákona č. zákona č. 506/2009 Z. z. v platnom znení na rozlíšenie výrobkov objednávateľa.
Čl. II
Autorská odmena
1.	Objednávateľ sa zaväzuje zaplatiť autorovi autorskú odmenu vo výške 2 000 € (slovom dvetisíc eur), pričom do 10 dní po podpise tejto zmluvy bude vyplatený preddavok vo výške 500 € (slovom päťsto eur).
2.	Autorská odmena je splatná do 15 dní po odovzdaní originálu diela objednávateľovi, pričom objednávateľ od odmeny dojednanej v ods. 1 odpočíta vyplatený preddavok.
3.	Poskytovanie ďalšej autorskej odmeny nad rámec tejto zmluvy podlieha písomnému dojednaniu, ktoré bude tvoriť dodatok k tejto zmluve.
Čl. III
Čas plnenia
Autor je povinný odovzdať dielo do jedného mesiaca od uzavretia tejto zmluvy.
Čl. IV
Rozsah privolenia
1.	Zmluvné strany berú na vedomie, že táto zmluva má povahu zmluvy o dielo podľa ustanovení § 631 a nasl. zákona č. 40/1964 Zb. Občiansky zákonník v platnom znení.
2.	Autor udeľuje objednávateľovi súhlas na použitie diela v rozsahu, v akom ho pripúšťa známková ochrana podľa zákona č. 506/2009 Z. z. o ochranných známkach a o zmene a doplnení niektorých zákonov a príslušné medzinárodné dohovory.
3.	Objednávateľ vyhlasuje, že dielo zaregistruje ako ochrannú známku na Úrade priemyselného vlastníctva SR v súlade so zákonom č. 506/2009 Z. z. o ochranných známkach a o zmene a doplnení niektorých zákonov a priamo na ochrannej známke bude uvádzať znak a číslo registrácie v registri ochranných známok.
4.	Objednávateľ je oprávnený rozmnožiť dielo technickými prostriedkami podľa svojho uváženia a rozširovať všetkými vhodnými a prípustnými spôsobmi v obchodnom styku vo forme ochrannej známky, a to najmä na označenie svojho sídla, obchodných miest a svojich výrobkov, a to odo dňa prevzatia diela od autora.
5.	Objednávateľ môže svoje právo na použitie diela v neobmedzenom rozsahu previesť na tretiu osobu bez ďalšieho privolenia autora, ale len na základe licenčnej zmluvy.
6.	Akékoľvek zmeny vytvoreného diela, najmä tvaru a farebného prevedenia, vyžadujú súhlas autora. Objednávateľ je povinný vždy uvádzať, že ochranná známka je predmetom autorskoprávnej ochrany v zmysle autorsko-právnych predpisov.
Čl. V
Doba použitia diela
Autor prevádza právo na použitie diela na objednávateľa po celú dobu trvania zápisu ochrannej známky v registri ochranných známok na Úrade priemyselného vlastníctva SR. V prípade zániku práva na ochrannú známku z ktoréhokoľvek zákonného dôvodu sa objednávateľ zaväzuje vhodným spôsobom informovať verejnosť o tom, že ochranná známka uvedená v prílohe je voľná pre jej prevzatie inými subjektmi a že je predmetom autorsko-právnej ochrany podľa Autorského zákona.
Čl. V
Ďalšie dojednania
1.	Autor sa zaväzuje vytvoriť dielo osobne a v lehote uvedenej v Čl. III tejto zmluvy.
2.	Autor sa zaväzuje odovzdať dielo objednávateľovi riadne v súlade s podmienkami uvedenými v Čl. I v mieste sídla objednávateľa.
3.	Objednávateľ má právo od zmluvy odstúpiť v prípadoch uvedených v príslušných ustanoveniach Občianskeho zákonníka a Autorského zákona.
Čl. VI
Spoločné a záverečné ustanovenia
1.	Práva a povinnosti neupravené touto zmluvou sa riadia ustanoveniami Autorského zákona platného v čase uzavretia zmluvy a ustanoveniami Občianskeho zákonníka v platnom znení.
2.	Zmeny tejto zmluvy podliehajú vzájomnej dohode zmluvných strán. Zmeny zmluvy sa môžu vykonať písomnými dodatkami, ktoré sa budú priebežne číslovať.
3.	Táto zmluva nadobúda platnosť dňom jej podpisu zmluvnými stranami a je vypracovaná v dvoch exemplároch, pričom každá zo zmluvných strán obdrží jeho kópiu.
4.	Zmluvné strany prehlasujú, že si zmluvu riadne prečítali a že táto nebola uzavretá v tiesni a za inak jednostranne nevýhodných podmienok.
Bratislava 1. 11. 2022
					objednávateľ	autor
Poznámka
Zmluva o vytvorení diela – ochrannej známky – spĺňa podmienky stanovené ustanoveniami Občianskeho zákonníka. Na základe nich sa zaväzuje objednávateľovi ten, komu bolo dielo zadané (zhotoviteľ diela), že ho za dojednanú cenu vykoná na svoje nebezpečenstvo.
Zhotoviteľ je povinný dielo vykonať podľa zmluvy, riadne a v dohodnutom čase. Ak je na vykonanie diela ustanovená záväzná technická norma, musí vykonanie zodpovedať tejto norme. Od obsahu zmluvy a povahy diela závisí, či je zhotoviteľ povinný vykonať ho osobne alebo či je oprávnený dať dielo vykonať na svoju zodpovednosť.
Ak sa cena dohodla podľa rozpočtu, nesmie sa bez súhlasu objednávateľa zvýšiť. Práce a náklady do rozpočtu nezahrnuté možno účtovať iba vtedy, ak ich schválil objednávateľ písomne, alebo ak práce dodatočne písomne objednal.
Vyhotovenie grafického návrhu ochrannej známky je dielom na objednávku. Ak autor vytvoril objednané dielo, platí, že udelil súhlas na jeho použitie na účel vyplývajúci zo zmluvy, ak nie je dohodnuté inak. Objednávateľ je oprávnený použiť toto dielo na iný účel len so súhlasom autora, ak Autorský zákon neustanovuje inak.
Autor je oprávnený dielo na objednávku sám použiť, ako aj udeliť súhlas na jeho použitie, ak nie je dohodnuté inak a ak to nie je v rozpore s oprávnenými záujmami objednávateľa.